
ÎNVĂŢĂMÂNTUL LA RUSCA MONTANĂ

ŞCOALA DIN RUSCA MONTANĂ 
ÎNTRE 1825-1918
După 1803 când s-a înfiinţat comuna Rusca Montană (Russberg), va primi o administraţie militară.  
Instituţiile nou înfiinţate -biserica şi şcoala- se vor supune reglementărilor referitoare la graniţa militară. In 1807 aşezarea număra deja peste 200 de locuitori, pentru care au fost înfiinţate de Trezoreria Minieră Regală, parohiile catolică şi ortodoxă, începând cu anul 1810.
Pe lângă aceste parohii a început să funcţioneze şi prima şcoală cu clase pentru elevii germani şi români. Primul dascăl care a predat în limba română a fost I. Velcotă. 
	In anul 1825, “Societatea Minieră a fraţilor Hofmann şi a lui Carl Maderspach” a înfiinţat la Rusca Montană o şcoală cu limba de predare română şi una cu limba de predare germană. Şcoala germană avea trei clase cu doi învăţători, iar şcoală română avea două clase cu un învăţător. Sarcinile şi obligaţiile de tutelaj au revenit societăţii miniere, care a suportat cheltuielile de întreţinere ale şcolilor, bisericilor şi spitalului pe baza contractelor încheiate, plătind salariile învăţătorilor, preoţilor, medicului şi infirmierului. Mai târziu şi la Ruschiţa a fost înfiinţată o şcoală de învăţământ elementar. Cei trei învăţători au împărţit suma de 1068 forinţi (356 forinţi de fiecare).
De la 1 iunie 1825, administratorul parohiei cu locuinţă stabilă aici a fost Nicolae Ianoşel, (1825-1836) iar de la 15 februarie 1836, până în anul 1851, parohul comunei a fost Zaharia Botoş (1836-1851).
În 1845 comunitatea ortodoxă număra 925 suflete, 200 perechi căsătorite şi 56 de elevi. În acelaşi an, preotul paroh Zaharia Botoş (Zacharias Bottosch) este menţionat ca părinte şi dascăl (simultan). 
Familiile Hofman stabilite la Rusca Montană au avut un mare număr de copii: Ferenc -10 copii, Adam-7 copii, Zakarias- 7 copii, Ernestes-11 copii, Virgilius-3 copii, etc iar familia Maderspach -5 copii. Educaţia lor s-a făcut probabil atât în satul natal la şcoala din comună cât şi în particular.
Familia Hofmann şi-a angajat profesori particulari pentru educaţia copiilor lor. Unul dintre aceştia, în perioada 1842-1844, a fost ca profesor renumitul Josif Pančić. 
Josif Pančić (1814-1888) s-a născut în 1814 la Ugrini, (acum Croaţia), în fostul imperiu austro-ungar. El a fost un medic şi botanist sârb. A urmat şcoala gimnazială la Rijeka. Predarea se făcea în limba latină, dar el a învățat limbile germană, engleză, italiană, franceză și spaniolă, dar a avut și talent pentru muzică, a cântat la flaut. La Budapesta a terminat Facultatea de Medicină și a devenit doctor în medicină în 7 septembrie 1842 cu teza de Taxinomie Botanică. Nu a vrut să intre în serviciul public și a decis să lucreze ca doctor privat. Dar nu putea să trăiască din practica medicală pentru că nu avea suficienți pacienți, iar cei care au venit erau mai ales săraci. 
A petrecut doi ani în Banat la Ruskberg, unde a predat lecţii pentru copiii familiilor Hofmann şi Maderspach, proprietarii minelor. Plata lui era de 400 de forinți pe an și avea un apartament gratuit. În acel timp a studiat flora acestei regiuni și a strâns multe plante din flora Banatului, a vizitat nisipurile Deliblato și a urcat în Carpați, în mine și a cercetat multe roci interesante și minerale. A venit în Serbia în mai 1846 pentru a studia munții și natura. În 1854 a devenit profesor la prima școală superioară din Serbia. În plus față de botanică, a predat zoologie, mineralogie, geologie și agronomie. Din 1866 până în 1872 a fost rector al Universităţii. În 1870 și 1871 a fost ales deputat și vicepreședinte al Adunării Serbiei. În 1875 a descoperit tipul de conifer, numit după aceea molidul Pančić (lat. Picea omorika). A fost primul președinte al Academiei Regale de Ştiinţe şi Arte din Serbia. A scris 42 de lucrări din domeniul botanicii, zoologiei și geologiei. A descoperit 131 de specii noi de plante, 47 de soiuri noi și 7 noi forme. El a descris aproximativ 2.500 de specii de plante. A descris de asemenea, două lăcuste care anterior nu fuseseră cunoscute de știință. Una a fost numită Pančićev skakavac. Cel mai înalt vârf de pe Kopaonik, Pančićev vrh (2017 m), poartă numele omului de știinţă.
Antonia, fata lui Maderspach a avut de asemenea profesori particulari între 1850-1854 când locuiau la Pesta, la engleză, pian, canto, geografie, istorie şi desen.
În 1857 şcoala avea clădire proprie iar învăţătorul locuinţă asigurată de Societatea Minieră Braşoveană care a cumpărat în acel an “Societatea Minieră a fraţilor Hofmann şi a lui Carl Maderspach”.
Societatea contribuia şi cu o parte a salariului învăţătorilor români şi preotului greco-ortodox.
După instaurarea dualismului austro-ungar din 1867, sistemul de învăţământ se modifică prin mai multe legi. Astfel, Legea din 1868 prevedea obligativitatea învăţământului elementar între 6-12 ani, când elevii urmau şase clase ale „şcolilor zilnice”, iar între 12-14 ani puteau urma „cursuri de repetiţie”. În funcţie de factorii ce le finanţau, şcolile puteau fi: de stat (numai în limba maghiară), confesionale şi particulare, cu limba de predare impusă de susţinător, dar şi cu obligativitatea studierii limbii maghiare. 
În anul anul 1874 Senatul şcolar al Diecezei Caransebeş propune planul pentru învăţământul de 6 clase. În clasa I şi II se predau pe săptămână: religia -6 h, Exerciţii de limbă maternă-4 h, Scriere- Cetire -9 h, Socoată-5 h, Cântarea 1,5 h, Gimnastică-0,5 h; În cls III şi IV se adaogă gramatica- 3 h, geografia-2 h; în cls. V se adaugă Istoria-2 h, Istoria Naturală-2h, Economia-2 h iar în cls. VI se adaugă Fizica -2 h şi Drepturi, datorii cetăţeneşti -2 h. Toate clasele aveau 25 ore pe săptămână, elevii începeau clasa I la 6-8 ani şi terminau clasa a VI-a la 11-12 ani. În 1879 se impune obligativitatea predării limbii maghiare începând cu clasa a II-a.
Din 1879 până în 1918 s-a predat în limba maghiară care a devenit obligatorie în toate şcolile. Noua administraţie a blocat sistematic accederea nemaghiarilor spre instituţiile administrative sau culturale oficiale iar, pe de altă parte, s-a limitat dezvoltarea învăţământului în limbile naţionale ale tuturor etniilor din imperiu.
Dacă în 1844 limba maghiară este introdusă treptat drept limbă de menținere a arhivelor, germana devine din nou limbă oficială după revoluția de la 1848, dar din 1881 își pierde din nou acest statut. Din 1836 până în 1881, la peste 14.000 de familii li s-au maghiarizat numele doar în Banat. În 1898 Simon Telkes publică cartea "Cum se maghiarizează numele de familie”. În 1897 este promulgată Legea Banffy a satelor conform căreia, toate denumirile oficiale de sate din Regatul Ungariei trebuie să fie în limba maghiară. În 1907 Legea educaţiei Apponyi făcea limba maghiară subiect obligatoriu de studiu în școli. Se extindea și asupra școlilor confesionale și comunale, care aveau dreptul de a oferi instruire și într-o limbă minoritară. "Toți copii, indiferent de limba lor nativă, trebuie să se poată exprima în maghiară în scris și vorbit până la sfârșitul clasei a patra (~ la vârsta de 10-11 ani)”.
Legile din 1879, 1893, dar mai ales cea din 1907 (Legea Apponyi), restrâng predarea în limba română şi extind predarea în cea maghiară, urmărind transformarea şcolilor confesionale în şcoli de stat. Pentru a menţine şcolile confesionale româneşti în spirit naţional şi în limba română, locuitorii satelor au făcut mari sacrificii materiale pentru a întreţine şcolile şi a plăti pe dascăli, dar sacrificiul făcut nu a fost zadarnic, fiindcă şcoala, chiar şi în aceste condiţii grele şi-a îndeplinit menirea şi a răspândit ştiinţa de carte în mijlocul ţăranilor bănăţeni.
Grija Episcopiei greco – ortodoxe române din Caransebeş pentru şcolile confesionale le-a salvat de la pericolul maghiarizării. 
În 1894, Nicolae Velovan, preotul din Rusca Montană comunica Consistoriului eparhial din Caransebeş că autorităţile civile din localitate se opun deschiderii unei clase a II –a în limba română. 
În 1897, Andrei Ghidiu protopopul greco – ortodox al Caransebeşului a transmis învăţătorilor din zonă să ia măsuri pentru a împiedica cercetarea şcolilor de către inspectorii statului maghiar, fără aprobare. Printre şcolile vizate şi salvate de aceste inspecţii abuzive s-au aflat cele din Cireşa, Ciuta, Mărul, Obreja, Ohababistra, Rusca Montană, Var şi Voislova. 
Pentru susţinerea şcolilor confesionale de pe Valea Bistrei, Dr. Iuliu Vuia a colectat bani. Sumele necesare au ajuns prin intermediul preoţilor-învăţători Ilie Ambruş, Ioan Velovan şi Iuliu Musta să susţină corurile, bibliotecile şi activitatea de alfabetizare a ţăranilor (1901-1908). După 1902, au fost strânşi bani pentru susţinerea şcolilor locale prin activitatea corului de la Marga (învăţător Iosif Olariu) sau a formaţiei de teatru ţărănesc din Rusca Montană. Aceeaşi activitate concertistică a avut-o corul din Cireşa, înfiinţat în 1905 şi condus de învăţătorul Dimitrie Secoşan.
La Rusca Montană, la 4 mai 1887, după amiază, între orele 15-16, a izbucnit la biserica catolică un incendiu de mari proporţii. Turla şi acoperişul bisericii au căzut pradă flăcărilor. Clopotele au căzut din turlă, ceasul din turn a fost topit, totuşi interiorul bisericii a rămas intact deoarece pereţii erau din piatră. Casa parohială, şcoala şi multe case au fost arse din temelii. Preotul catolic a trimis la Preasfinţita Episcopie a Cenadului cu sediul în Timişoara o telegramă cu următorul conţinut: “Biserica, casa preotului şi jumătate din Russberg a ars astăzi. Sunt cerşetor. Rog ajutor graţial. Barsch”.
În însemnările părintelui catolic Peter Barsch făcute în 1894, care atestă şi existenţa unei şcoli catolice se menţionează numele cantorilor-învăţători culese doar din tradiţia locală: Hag, Fratrovich, Vichnalek, Schwanenfeld, Ditz, Kaziez, Lavas, Bednar, Brevis, Felsmann, Rutzky, Barth, Basch János şi Csokány Károly. Aceştia primeau 530 florini pe an şi li se asigura o locuinţă de serviciu.
Ca învăţători înainte de 1900 sunt menţionaţi: Ţunea Simeon (1867-1897), Reiner H (1892), Erdelyi János (1892), Farago L.(1899), Farago Erszy (1899), Botescu Simion (1892-1924).
 Preotul care a predat religia ortodoxă a fost Nicolae Velovan între 1851-1903. Din 1903 a predat preotul Ioan Velovan până în 1914, apoi preotul Ioan Imbroane (1914-1923).
Învăţătorul Ţunea Simeon (10.07.1831-12.09.1907) s-a căsătorit la 8 octombrie 1850 şi a activat 30 de ani la Rusca Montană şi 10 ani la Măru.
Simion Botescu şi Simeon Ţunea au fost menţionaţi de către preotul Nicolae Velovan în datele veniturilor (emolumintelor) pe anul 1891 din data de 2/14 ianuarie 1892. Ei aveau 252 respectiv 350 florini de la comuna bisericească şi 224 respectiv 128 florini de la Societatea braşoveană pe acţii pentru exploatarea minelor. 

Simion Botescu şi soţia lui au participat în 10 decembrie 1909 la festivităţile de inaugurare a monumentului doamnei Franciska Maderspach. Învăţătorul Botescu Simion a fost obiectul unui incident foarte neplăcut pentru persoana sa. În anul 1914 când au intrat în clasa întâi cei doi fraţi Ancuţ, Roman de 7 ani şi fratele său Gheorghe cu 4 ani mai mare, au fost puşi să se roage în limba maghiară. Cel mic bolborosea ceva, deşi nu cunoştea limba, pe când cel mare tăcea. Învăţătorul l-a văzut şi l-a întrebat de ce nu se roagă şi la răspunsul obraznic al elevului că el nu ştie limba maghiară, i-a aplicat câteva bastoane la palmă până când acestea i s-au umflat rău. Apoi a aşezat bastonul alături şi s-a aşezat la catedră. Profitând de faptul că învăţătorul aproape adormise, Gheorghe a înşfăcat bastonul şi l-a pleznit peste cap de mai multe ori apoi a fugit acasă. Drept urmare a fost exmatriculat din toate şcolile din ţară şi a rămas analfabet. 
În 1902 George Bălteanu care a fost învăţător între 1900-1925 în satul Jdioara se căsătoreşte cu învăţătoarea Savela Săvescu, fiică de negustori din Rusca Montană. El a scris mai multe volume de versuri iar Savela însăşi scria versuri şi piese de teatru pentru şcolari. Amândoi au urmat cursurile Universităţii de vară de la Vălenii de Munte, organizate de Nicolae Iorga.
 Contribuția lui  ŞTEFAN VELOVAN 
la dezvoltarea învățământului  și culturii

In perioada anilor 1859-1866 a urmat cursurile primare în localitatea natală, Rusca Montană, marele pedagog şi filozof român ŞTEFAN VELOVAN, născut în Rusca Montană la 22 septembrie 1852.
Ştefan Velovan, în perioada anilor 1877-1893, a fost profesor şi director al Institutului Pedagogic din Caransebeş, iar între anii 1896-1926 a fost profesor la Şcoala Normală din Craiova care şi astăzi îi poartă numele şi unde se află un bust al acestui pedagog.
Pentru ca învăţământul primar românesc să devină o puternică armă de apărare a naţionalităţii, a tradiţiilor şi culturii populaţiei româneşti din Banat în a doua jumătate a sec. al XIX-lea s-au luat câteva măsuri de mare importanţă:
a)- introducerea conferinţelor învăţătoreşti, în anul 1866, cu scopul de a ridica nivelul profesional şi de cultură al învăţătorilor.
Pentru conferinţele învăţătorilor, Ştefan Velovan vine în sprijinul tinerilor învăţători întocmind un abecedar şi scrie articole metodice referitoare la cele mai multe obiecte de învăţământ pe care le publică în «Foaia Diecezană» şi în reviste de specialitate ca «Chestiuni metodice», «Convorbiri didactice», «Revista învăţătorilor şi învăţătoarelor din România». Amintim: “Instrucţiune pentru învăţătorii poporali privind predarea fizicii“, ”Istoria naturală în şcoala poporală“, ”Prelegeri de propedeutică pedagogică“ (1886), ”Metodica specială a geometriei” (1888), ”Metodica istoriei“, ”Metodica specială a ştiinţelor fizico-chimice” (1889).

b) Înfiinţarea “Reuniunii învăţătorilor Greco-ortodocşi din dieceza Caransebeşului” ca organizaţie profesională a învăţătorilor;
În anul 1869, se aprobă statutele Reuniunii învăţătorilor greco-ortodocşi români din dieceza Caransebeşului, care a funcţionat până în preajma Primului Război Mondial. În perioada interbelică se va reorganiza sub numele „Asociaţia învăţătorilor”.
La 31 iulie 1883, Ştefan Velovan este ales preşedinte al Reuniunii învăţătorilor români de la şcolile confesionale ortodoxe din eparhia Caransebeşului, funcţie pe care o îndeplineşte până în 1893 la plecarea din Caransebeş. Conform Statutului, limba oficială a Reuniunii învăţătorilor era limba română. Autorităţile au interzis în anul 1892 desfăşurarea adunării generale a reuniunii ţinută la Ciacova. Preşedintele reuniunii profesorul Ştefan Velovan a deschis lucrările adunării rostind în limba română doar câteva cuvinte: “Onorată adunare generală...“ la care primpretorul l-a înterupt şi cu ajutorul jandarmilor a evacuat sala. Adunarea nu a renunţat însă la folosirea limbii române, folosită în adunările şi procesele verbale întocmite.

c) Înfiinţarea institutului Pedagogic Diecezan din Caransebeş unde a predat şi Ştefan Velovan.
La iniţiativa lui Ioan Popasu, în 1876, ia fiinţă Institutul Pedagogic Diecezan (printre primii profesori au fost Patriciu Dragalina, George Petrescu şi Vasile Goldiş - cel care va citi la Alba Iulia rezoluţia Marii Uniri), al cărui director va deveni - din 1877 - eminentul pedagog Ştefan Velovan şi care, din 1894, se va numi Şcoala Normală de Stat. 
d ) În 1876 se înfiinţează “Societatea română de cântări şi muzică” din Caransebeş care va desfăşura o rodnică activitate atunci când autorităţile maghiare vroiau să impună cu forţa folosirea limbii maghiare. Ştefan Velovan devine din 1878 membru al comitetului acestei societăţi. La sfârşitul fiecărui an, societatea organiza un concert care cuprindea piese din repertoriul coral românesc dar şi piese de dificultate din repertoriul internaţional. Ştefan Velovan nu s-a sfiit să urce pe scenă şi să interpreteze în 31 decembrie 1878, ca bariton-solo, unele cântece corale compuse de V. Nejedly, dirijorul corului caransebeşan. Contribuţia lui şi a lui Patriciu Dragalina la reuşita acestui spectacol a fost subliniată de revista “Familia” din 7/19 ianuarie 1879. La 21 octombrie 1890, Ştefan Velovan a fost ales preşedinte al acestei societăţi culturale, conducându-i destinele până la 29 septembrie 1893, când s-a retras datorită plecării sale în România.

După ieşirea la pensie, în 1926, Ştefan Velovan se stabileşte în comuna natală unde locuia la vila «Ştefanica». Datorită prezenţei sale viaţa culturală a comunei capătă un suflu nou: învăţătorul Oprea I. Oprea venit în acelaşi an, la insistenţele lui Velovan, de pe băncile Şcolii Normale din Craiova, înfiinţează o Casă Naţională, prevăzută cu scenă pentru spectacole, singura de pe Valea Bistrei la acea vreme, (astăzi Căminul Cultural) şi o bibliotecă bine dotată cu cărţi ale scriitorilor români. S-a înfiinţat un nou cor condus de notarul Ioan Hanţu şi asociaţia culturală “Astra” reunind pe toţi intelectualii comunei cât şi cei de pe Valea Bistrei. Cu prilejul inaugurării societăţii miniere “Industriile Miniere din Banat” la 15 sept. 1927 seara, s-a servit masa la “Casa Naţională”, în sala foarte spaţioasă, admirată de numeroşii invitaţi prezenţi cu această ocazie. După moartea maestrului tot la iniţiativa directorului şcolii această Casă Naţională va lua denumirea  «Casa Naţională Ştefan Velovan».


4.2.2 Evoluţia ştiinţei de carte pe Valea Bistrei 
(plasa Caransebeş) între 1880-1910


La sfârşitul secolului al XIX-lea şi începutul secolului al XX-lea ca urmare a frecventării şcolii a crescut nivelul de alfabetizare a populaţiei rurale bănăţene.
Tabelul 3

	Nr.
	
	Total populaţie civilă
	Ştiu să scrie şi să citească
	Diferenţa

	crt
	Localitatea
	Anul 
	Număr locuitori
	In procente
	1910/1880

	
	
	1880
	1900
	1910
	1880
	1900
	1910
	1880
	1900
	1910
	

	1
	Rusca Montană 
	3094
	2942
	2592
	932
	1373
	1501
	30,1
	46,7
	57,7
	27,6

	2
	Marga 
	1628
	1800
	1874
	169
	617
	579
	10,4
	34,3
	30,9
	20,5

	3
	Vama Marga
	77
	102
	96
	8
	11
	25
	10,4
	10,8
	26,1
	15,7

	4
	Zăvoi
	350
	456
	499
	82
	108
	85
	23,4
	23,7
	17
	-6,4

	5
	Voislova
	476
	562
	636
	21
	143
	273
	4,4
	25,4
	42,9
	38,5

	6
	Măru
	1351
	1832
	2038
	122
	413
	725
	9,0
	22,5
	35,5
	26,5

	7
	Mal 
	444
	538
	539
	51
	359
	301
	11,5
	66,7
	55,9
	44,4

	8
	Ohaba Bistra
	770
	1021
	1217
	161
	343
	493
	20,9
	33,6
	40,4
	19,5

	9
	Cireşa
	397
	538
	630
	84
	126
	150
	21,2
	23,4
	23,8
	2,6

	10
	Valea Bistrei
	340
	473
	510
	105
	107
	34
	30,9
	22,6
	6,7
	-24,2

	11
	Oţelu Roşu
	1195
	1405
	1693
	122
	755
	854
	10,2
	53,7
	50,4
	40,2

	12
	Glimboca
	1635
	2017
	2224
	506
	537
	594
	30,9
	26,6
	26,7
	-4,2

	13
	Obreja
	1688
	1984
	2155
	162
	665
	617
	9,6
	33,5
	28,6
	19,0

	14
	Iaz 
	726
	826
	815
	108
	338
	587
	14,9
	40,9
	72
	57,1

	15
	Caransebeş
	4764
	6116
	7638
	2317
	4034
	5151
	48,5
	66
	67,5
	18,9

	16
	TOTAL Plasa Caransebeş
	28673
	33425
	35766
	4702
	10496
	12947
	16,4
	31,4
	36,2
	+19,8



Din cele 36 de sate din din plasa Caransebeş, pentru a face o comparaţie în acest sens, am extras doar satele de pe Valea Bistrei aflate în vecinătatea comunei Rusca Montană și orașul Caransebeș. În toţi aceşti ani Rusca Montană a avut cea mai mare populaţie dintre toate satele din plasa Caransebeş (exceptând oraşul Caransebeş). Procentul celor care ştiau să scrie şi să citească a fost pe primul sau al doilea loc dintre toate comunele. El a urcat constant în toate cele trei perioade de la 30,1 în 1880 la 46,7 în 1900 şi la 57,7 în 1910. Acest lucru s-a datorat faptului că localitatea Rusca Montană nu avea specific agricol, cea mai mare parte a locuitorilor fiind încadrată în atelierele existente sau ca minieri. Un rol important l-au avut şi preoţii ortodocşi sau catolici care impulsionau populaţia la frecventarea şcolii. În statistica prezentată în tabelul 3, sunt cuprinşi cu certitudine toţi cei care aveau absolvite şase clase primare dar mulţi locuitori cu 3-4 clase se pot considera ca ştiutori de carte pentru că învăţătura primită în aceşti ani depăşea categoric simpla fază a asimilării doar a cunoştiinţelor de scris şi citit. 



ŞCOALA DIN RUSCA MONTANĂ
 ÎNTRE 1918-1948
După 1 Decembrie 1918, în primii trei ani până în 1921, în Banat au funcţionat şcoli primare, statale şi confesionale. Statul salariza însă mai bine personalul didactic din şcolile de stat. În octombrie 1921 Ministerul Instrucţiunii a transformat toate şcolile confesionale în şcoli de stat, iar edificiile şcolare, împreună cu terenurile şcolilor parohiale au fost rechiziţionate de stat. 
În anul 1918 şcoala din Rusca Montană a trecut în posesia statului român, numindu-se şcoală primară de stat, predarea făcându-se în limba română. Documentele vremii amintesc pe învăţătorii care au predat în acea perioadă, până în 1930: Văcărescu I., Sănătescu, Bijan Alexandru, Horn Mihai, Tulea V. Victor, Simion Botescu, Dumitru Angelescu, Dalea Petru, Dalea Cornelia, Heigl Bela, Kölm Aurora, Blaj Ana, Haidu Maria, Zimmer Maria.
Obiectele de studiu erau împărţite pe grupe: Limba română avea 4 obiecte de studiu (scriere şi exerciţii, citirea, Ex. de memorie, Ex. de intuiţie), Matematicele, Celelalte ştiinţe (Religia, Istoria, Geografia, Şt fizico-naturale sau Agricultura, Învăţământ civic, Igiena, Comerţ şi contabilitate), Dexterităţi (Caligrafia, Desenul, Cântul, Ex. corp şi joc gim., Lucru manual), Lucru de mână (fete), Lucrări agricole), la care se adăugau Purtarea şi Frecventarea. La fiecare obiect se încheia o medie trimestrială şi anuală. Media grupei se obţinea din media aritmetică a obiectelor din grupa respectivă iar media generală din media aritmetică a tuturor grupelor. La Limba română, Matematica şi Dexterităţi se studiau toate obiectele în toate clasele I-VII. La Celelalte ştiinţe în clasa I se studia doar religia, în cls. a II-a se adăuga istoria şi geografia, în cls a III-a se adăuga Şt. fizico-naturale, în cls. a V-a se adăugau Înv. Civic şi Igiena iar în cls. a VII Comerţ şi contabilitate. 
În alţi ani şcolari aceste grupe se modificau dar obiectele de studiu rămâneau în mare parte aceleaşi. De ex. în anul şcolar 1938/39 la clasa a V-a au fost următoarele 6 grupe, subgrupe şi obiecte: grupa Educaţia sănătăţii (Anatomia şi igiena, Deprinderi igienice, sport şi gimnastică), grupa Educaţia minţii cu 3 subgrupe: sgr. Ştiinţifică (Geografia, Ştiinţe Naturale, Şt. fizico-chimice şi Matematica); sgr. Practică (Lucru de mână şi Practică agricolă); sgr. Literară (Istoria şi L. română); grupa Educaţia artistică (Lectură şi recitări frumoase, dialoguri şi teatru şcolar; Cânt, Desen şi Scriere frumoasă); grupa Educaţia Moral Religioasă (Datoriile omului şi cetăţeanului şi Religia); grupa Frecvenţa şi grupa Purtarea. Media generală se obţinea ca medie aritmetică  a celor 8 grupe şi subgrupe.
Din relatarea d-lui Dobeştean Petru, născut în 1917, care a făcut şcoala între 1924-1931, am aflat că în clasa I şi a II-a a fost învăţător Tulea V. Victor, în clasa a III-a, Bela Heigl, în clasa a IV-a înv. Sănătescu, în clasele V-VI, înv Angelescu Dumitru iar în clasele VI-VII înv. Oprea I. Oprea. În clasa a VII-a au fost doar 3 elevi, Dobeşten Petru, Mătăsărean Aurel şi Schihel Robert, care în 29 iunie 1931 au susţinut examenul de absolvire a şapte clase. Evoluţia numărului de elevi se poate observa şi din tabelul 4 prezentat mai jos. 
În anul 1924 erau încadraţi la Rusca Montană învăţătorii: Botescu Simion, Tulea V. Victor, şi învăţătoarea Zimmer Maria alături de cei menţionaţi mai sus.

DINAMICA ŞCOLARĂ 1926-1931
Tabelul 4
	Anul şcolar
	CLASA
	Total
	CLASA
	Total
	Total
	

	
	
	I
	II
	III
	IV
	I-IV
	V
	VI
	VII
	
	V-VII
	I-VII
	Registrul matricol

	1926
	1927
	18
	15
	17
	4
	54
	6
	5
	1
	
	12
	66
	9

	1927
	1928
	22
	
	
	
	
	
	
	
	
	
	
	10

	1928
	1929
	22
	17
	9
	10
	58
	7
	2
	3
	
	12
	70
	11

	1929
	1930
	37
	18
	8
	11
	74
	10
	5
	1
	
	16
	90
	12

	1930
	1931
	37
	36
	23
	8
	104
	11
	7
	3
	
	21
	125
	13



OPREA I. OPREA. Născut la 1 iulie 1901 în Negoi – Băileşti, jud. Dolj din părinţi ţărani mijlocaşi-Ion Stan Oprea şi Maria Oprea- va fi un adevărat apostol pe aceste meleaguri. În 1926 termină Şcoala Normală din Craiova şi la îndemnul profesorului său Ştefan Velovan vine la Rusca Montană unde va rămâne aici tot restul vieţii. Din 1929 Oprea I. Oprea deţine funcţia de director până în 1944. În 1931 se căsătoreşte cu învăţătoarea Florica Bonţa, născută la Lugoj la 25 decembrie 1910. Din căsătoria lor au avut ca fiu pe Oprea Dan, care în anul 1957 a terminat Institutul de Educaţie Fizică Timişoara fiind profesor de Educaţie Fizică la Rusca Montană în anii 1963-1965. Regimul instaurat după 1945, nu i-a recunoscut calificarea de învăţător emerit pe care i-a anulat-o rămânând doar simplu învăţător definitiv. După 1948 a predat la ciclul II diferite obiecte de învăţământ: matematică, fizică, agricultură, constituţie, desen. A ieşit la pensie în anul 1966, a mai suplinit învăţătoarele care se aflau în concediu de naştere. Moare în 1980 şi este înmormântat în cimitirul din localitate.
DINAMICA ŞCOLARĂ 1930-1940
Tabelul 5

	Anul şcolar
	CLASA
	Total
	CLASA
	Total
	Total
	

	
	
	I
	II
	III
	IV
	I-IV
	V
	VI
	VII
	
	V-VII
	I-VII
	Registrul matricol

	1930
	1931
	37
	36
	23
	8
	104
	11
	7
	3
	
	21
	125
	13

	1931
	1932
	20
	39
	24
	22
	105
	7
	5
	6
	
	18
	123
	14

	1932
	1933
	29
	13
	34
	20
	96
	13
	4
	4
	
	21
	117
	15

	1933
	1934
	28
	32
	13
	24
	97
	20
	11
	4
	
	35
	132
	16

	1934
	1935
	41
	24
	28
	15
	108
	19
	11
	7
	
	37
	145
	17

	1935
	1936
	30
	34
	21
	16
	101
	12
	13
	7
	
	32
	133
	18

	1936
	1937
	38
	30
	24
	21
	113
	16
	10
	10
	
	36
	149
	19

	1937
	1938
	27
	23
	28
	19
	97
	17
	18
	6
	
	41
	138
	20

	1938
	1939
	35
	27
	23
	23
	108
	10
	13
	12
	
	35
	143
	21

	1939
	1940
	28
	33
	18
	19
	98
	16
	12
	14
	
	42
	140
	22



Din relatările d-nei Florea Aurora (năs. Mătăsăreanu), născută în anul 1925, care a urmat şcoala între 1932-1939 am aflat că în clasele I-II a fost învăţătoare Oprea Florica, în clasa a III-a învăţătoare Bololoi Elena, în clasa a IV-a învăţător Bijan Cornel şi în clasele V-VII învăţător Oprea I. Oprea. Cursurile se făceau în clădirea şcolii de sus, înainte şi după masa. Religia era predată de preotul Ştefan Bololoi în limba română, iar pentru elevii de etnie germană de preotul Nicolaus Schwartz în limba germană. Mai era un local de şcoală vis-à-vis de actualul dispensar, avea fundaţia la drum şi ferestrele la stradă. Refugiaţii care au fost cazaţi acolo în timpul celui de-al doilea război mondial, au dat foc clădirii care nu s-a mai refăcut.
Doamna Sanda Victoria (născ. Socaci), născută în anul 1926 a urmat şcoala din Rusca Montană între 1933-1939 şi l-a avut ca învăţător în toate clasele doar pe Oprea I Oprea.
Doamna Şeroni Irina (născ. Poenaru) născută în anul 1927, care a urmat cursurile şcolii primare între anii 1934-1941, i-a avut ca învăţători pe Răţoi Ion, Oprea Ion şi câteodată pe Bololoi Elena. 
Din relatările d-nei Mihat Livia (căs. Martin) născută în anul 1930, am aflat că a început clasa I în anul 1937 , în clasele I-IV a avut ca învăţătoare pe Bololoi Elena iar în clasele V-VII, între 1941-1943 l-a avut ca învăţător pe Hiriş Moise. În 1943 când era în clasa a VII a mai fost învăţător Moraru Vasile, directorul şcolii era Oprea Ion iar cursurile se desfăşurau dimineaţa şi după masa. La 4 iunie 1943 s-a ţinut examenul de absolvire al elevilor de clasa a VII - a de la şcolile primare de stat din Marga, Rusca Montană, Ruschiţa, Zăvoi, Valea Bistrei şi Voislova. Centrul de examinare era fixat în comuna Voislova. 
In ,,Monografia Banatului “ vol. I de Ioan Lotreanu , Institutul de Arte Grafice ”Ţara” Timişoara, fără an de apariţie, dar cu o prefaţă datată martie 1935 se fac următoarele referiri în ceea ce priveşte şcoala din Rusca Montană: ”Şcoala primară are 4 puteri didactice, director Ioan Oprea. Este grădiniţă de copii, cor bărbătesc, casă naţională şi bibliotecă şcolară. Aici s-a născut regretatul profesor Ştefan Velovan “. Din relatările celor care au urmat şcoala în această perioadă cei cei 4 dascăli sunt : Oprea Ion Oprea, Florica Oprea, Angelescu Dumitru şi Cornel Bijan.
	[image: D:\1 MONOGRAFIA SCOLII RUSCA MONTANA-00\2.FOTOGRAFII\Scoala 1900-1950 foto completari\1936 ian 24.jpg]
24 ianuarie 1936
înv. Oprea Ion Oprea, copil Oprea Dan, înv. Oprea Florica,
 înv. Bijan Cornel



Între anii 1938-1944 la propunerea lui Oprea I. Oprea şcoala din Rusca Montană se va numi Şcoala primară de stat ” Ştefan Velovan “, denumire pe care am găsit-o pe registrele matricole din acei ani şi pe carnetele de note ale elevilor. 
Alţi învăţători care au predat la Şcoala de Stat din Rusca Montană în perioada 1930-1940 au fost Hiriş Moise, Bololoi Elena.
Din relatările d-lui Ritzel Ion, născut în anul 1935, care a urmat cursurile între 1942-1950 aflăm ca învăţători pentru clasele I-IV pe Mosora Zaharie, Oprea Florica, Oprea Ion, Cîlmîc Ştefan şi Ursachi Lucreţia iar la clasele V-VII, învăţătorii Oprea I. Oprea, Muraru Vasile, Hiriş Moise alături de noii profesori calificaţi absolvenţi ai Institutului Pedagogic. Până în 1948 religia a fost predată de preotul Alexandru Ursachi. Cursurile claselor I-IV s-au desfăşurat simultan iar din clasa a V-a s-au făcut separat. Absolvenţii din anul şcolar 1948-1949, datorită prevederilor noii legi a învăţământului, au repetat clasa a VII, care s-a unit cu clasa a VII-a normală şi au dat un număr mare de 47 elevi absolvenţi, mult mai mare faţă de generaţiile care vor urma. Ei au susţinut examenul de absolvire a celor şapte clase în 1950, la Voislova, unde printre alţii era în comisie înv. Hiriş Moise care a fost învăţător şi la Ruschiţa şi Rusca Montană şi care a venit la Voislova în 17 ianuarie 1945 prin transfer de la şcoala din Rusca Montană.
 Alţi învăţători din această perioadă au fost: Beg I., Beg Elena, Barbu care au alcătuit comisia de examinare din 6 iounie 1943 pentru terminarea clasei a VII-a din anul şcolar 1942-1943 şi  Moraru Coriolan.
Despre anii 1945-1947 nu avem nicio informaţie, lipsec registre matricole din anii respectivi.

Şcoala Germană 1940-1944

Între anii 1940-1944 în localitatea Rusca Montană a funcţionat grădiniţă şi şcoală germană. Elevii care până în anul şcolar 1939/1940 au urmat şcoala în limba română au fost trecuţi în clasa următoare la şcoala în limba germană. După apropierea politică dintre România şi Germania de la începutul anilor ’40, pentru a-i învăţa pe copiii etnicilor germani care frecventau şcoala românească, să scrie şi să citească corect în limba germană, sunt aduse de la Episcopia din Timişoara maici (none) care desfăşoară această activitate mai ales în vacanţa de vară. La sfârşitul activităţilor cu copiii, îi învăţau pe aceştia şi dansuri populare germane, după care, seara, erau invitaţi la masă în familii unde şi înnoptau. Acolo se aduna o mare parte din comunitatea germană care învăţa cântece sau discutau probleme specifice nemţilor din sat. 
[image: D:\1 MONOGRAFIA SCOLII RUSCA MONTANA-00\1. MONOGRAFIA FINAL\CAPITOLUL 5 FOTOGRAFII\1.FOTOGRAFII cu absolventi\1 scoala  1912-1948\1942 Scoala germana-3.JPG]Şcoala germană a funcţionat într-un imobil foarte bine întreţinut situat pe uliţa Domnească, vis-à-vis de actualul dispensar, fiind totuşi proprietatea bisericii ortodoxe. Aici a funcţionat în aceeaşi perioadă şi grădiniţa germană. Înaintea şcolii germane a funcţionat aici Şcoala Primară de Stat română iar după desfiinţarea şcolii germane au fost găzduite eleve ale Şcolii Normale de Fete din Bacău. Din neglijenţa învăţătoarei Felicia Samuilă s-a produs un incendiu în data de 29 iulie 1945 în urma căruia a rămas doar temelia clădirii. Clădirea nu a mai fost refăcută niciodată, terenul a rămas grădină a Parohiei Ortodoxe.
Pribil Reghina, născută în 1927, care a început şcoala românească în anul şcolar 1934/35 a avut ca învăţători: în cls I-III pe Oprea Florica, în cls. a IV-a pe Oprea Ion, în clasa a V-a pe Bololoi Elena iar din clasa a VI-a a trecut la şcoala germană şi a absolvit clasa a VII-a în anul şcolar 1940/41 cu înv. Alma Moor clasându-se pe primul loc din cei 5 elevi de la şcoala germană. 
Scherbauer Elisabeta a făcut doar clasele I-III la şcoala germană până în 1944 apoi a trecut la şcoala română şi a terminat clasa a VII în anul şcolar 1949/50. O statistică a numărului de elevi care au frecventat şcoala germană este prezentată în tabelul 6 de mai jos.
                                                                                        Tabelul 6
	Anul şcolar
	CLASA
	Total
	CLASA
	Total
	Total

	
	I
	II
	III
	IV
	I-IV
	V
	V
	VII
	V-VII
	I-VII

	
	
	
	
	
	
	
	
	
	
	
	

	1940
	1941
	3
	4
	4
	2
	13
	4
	4
	5
	13
	26

	1941
	1942
	5
	4
	3
	3
	12
	2
	3
	4
	9
	21

	1942
	1943
	6
	5
	3
	2
	14
	3
	2
	3
	8
	22

	1943
	1944
	1
	6
	6
	3
	13
	2
	3
	1
	6
	19



Învăţătorii de la şcoala germană au fost: Alma Moor-director (1940-1942), Maria Kadensky- director (1942-1943), N. Hummel (1943-1944). După război din 1945 şcoala germană s-a desfiinţat elevii fiind trecuţi la şcoala de stat în limba română. La Ruschiţa sunt menţionaţi învăţătorii C. Kadensky şi N. Hummel, din relatarile înv. Panty Predescu care a predat la Ruschiţa.

 ŞCOALA DIN RUSCA MONTANĂ 
ÎNTRE 1948-1989
Perioada 1948-1960

Reforma învăţământului din august 1948, a urmărit distrugerea tradiţiilor democratice şi naţionale ale şcolii româneşti şi integrarea în planurile de sovietizare şi comunizare a României. Se petrec schimbări în planul de învăţământ, limba rusă se studiază începând cu clasa a V-a, se restrânge predarea istoriei şi geografiei României în favoarea istoriei şi geografiei URSS, educaţia religioasă este interzisă, programele analitice fiind orientate în direcţia ideologiei comuniste şi sovietice. 
Acum cadrele didactice sunt obligate să participe la ample acţiuni de „lămurire a ţăranilor” pentru intrarea în C.A.P. Cel mai mult aveau de suferit copiii provenind din familiile de ţărani înstăriţi, aşa-zişii chiaburi, care sunt persecutaţi, scoşi în faţa şcolii fiindcă frecventau biserica, nu sunt primiţi în organizaţia de pionieri, scoşi de la cursuri şi trimişi acasă pentru a-şi lămuri părinţii să intre în CAP, împiedicaţi să se înscrie la licee sau în învăţământul superior, sub motivul că nu au „origine sănătoasă”. Am avut noroc pentru că la Rusca Montană din cauza reliefului, nu se putea pune problema CAP-urilor dar în alte sate de pe Valea Bistrei (Glimboca, Obreja, etc) s-au petrecut aceste lucruri.
Şcoala a avut 2-3 corpuri de clădire în care s-au desfăşurat cursurile. Prima clădire a şcolii avea 4-5 săli de clasă, o cancelarie, o magazie pentru material didactic şi o pivniţă pentru depozitarea lemnului de foc. Încălzirea claselor se făcea cu sobe de tuci, mai târziu s-au construit teracote. Curentul electric a fost introdus în şcoală în 1957, odată cu electrificarea comunei. A doua clădire se afla lângă piaţă. Ea dispunea de 4 săli de clasă, o verandă mare, care odată cu înfiinţarea organizaţiei de pionieri a devenit sediul acesteia, magazii de lemne, o curte largă bună pentru meciurile de fotbal din timpul recreaţiilor. Grupurile sanitare pentru ambele clădiri erau în afara clădirilor. Trebuie să menţionez că la Rusca Montană era piaţă în fiecare zi de sâmbătă, lângă această clădire. Pentru noi, copiii, importantă era o şatră de unde ne procuram jucării şi mici nimicuri.
O a treia clădire folosită de şcoală a fost vila profesorului Ştefan Velovan care a fost preluată după naţionalizare de Consiliul Popular. Aici s-au desfăşurat cursuri la clasele primare iar mai târziu începând cu anul 1959 s-a folosit drept internat pentru elevii de la Voislova sau Ruschiţa. 
În deceniul al şaselea, în şcoala noastră se desfăşoară ample acţiuni de şcolarizare şi alfabetizare, în care au fost cuprinşi copiii sau tinerii care în perioada războiului nu au putut frecventa şcoala. 
Ca învăţători au fost: Murariu Vasile, Mosora Zaharie, Oprea Florica, Ursachi Lucreţia, Cîlmîc Ştefan, Beg Sofia, Beg Gheorghe, Munteanu Victoria (Pipi), Vîlceanu Ana, Enache Maria. Pe o perioadă scurtă unu-doi ani, au mai fost învăţători: Putici Remus, Stoian Voichiţa, Nicoară Constantin, Pîrgaru Maria, Simeria Maria, Adamescu Alisa, Busu Mura, Popa Steliana, Popescu Mariana, Ianoşel Iosif, Boleanu Ion.
În anexe se află o listă cu toţi învăţătorii şi profesorii care au predat la clasele V-X, în perioada 1950-2018.
Învăţătorul meu
(amintiri despre învăţătorul Boleanu Ion, scrise de Rodica Munteanu)
Într-o dimineaţă frumoasă şi caldă de 15 septembrie ('᾽58) frumos îmbrăcată şi apretată - am pornit de mână cu mama către şcoală. Inima nu mă prea îndemna, din tot ce mi se spusese vedeam şcoala ca un loc plin de privaţiuni, interdicţii şi reguli... În curtea şcolii ne aşteptau pe toţi, învăţătorii şi profesorii. Fiecare copil se îndrepta spre învăţătorul lui din anul trecut. Singur stătea un bărbat tânăr, uşor adus de spate fiind foarte înalt şi slab, cu o faţă prelungă, încadrată de un păr rebel şi cam lunguş, brunet şi nişte ochi negrii, adânci, mari şi blânzi. Când te privea, zâmbea şi părea că te învăluie şi te ridică. Nu-mi doream un învăţător, dar de domnul Boleanu m-am ataşat în clipa când l-am văzut şi doamne câte zile fripte nu i-am făcut ! Inutil să vă spun câtă încântare a fost când am aflat că el este învăţătorul meu şi-i promiteam în gând că o să fiu cea mai cuminte ca să mă iubească. ... În primele zile am refuzat să „desenez” cu tocul cu peniţă, acele semne „caraghioase” care însemnau linie, liniuţe, bastonaşe, cerculeţe....În cele din urmă domnul Boleanu imi aducea o cutie cu cretă colorată şi mă trecea după tablă ca să nu perturb clasa. Tabla pe acea vreme era aşezată pe un trepied ca şevaletul pictorilor, aveam suficient loc să mă „produc” A fost cea mai frumoasă şi colorată perioadă a vieţii mele de elev.! Doamne cât de drag mi-a fost de acest „domn Trandafir” al copilăriei mele din clasa întâi. A urmat doamna învăţătoare Mioara Jompan (care iubea mai mult fetele decât băieţii-întotdeauna fetele luau premiul I iar băieţii restul) şi am încheiat ciclul primar, apoi din clasa a V-a am intrat pe mâna domnului Vucea, alias d-l Oprea care mi-a fost diriginte până în clasa a VIII-a.

DINAMICA ŞCOLARĂ 1950-1960 
Tabelul 7
	An şcolar
	CLASA
	Total
	CLASA
	Total
	Total
	

	
	
	I
	II
	III
	IV
	I-IV
	V
	VI
	VII
	V-VII
	I-VII
	

	1950
	1951
	13
	15
	20
	20
	68
	25
	27
	15
	67
	135
	Catalog

	1951
	1952
	17
	17
	15
	21
	70
	20
	19
	25
	64
	134
	Catalog

	1952
	1953
	10
	16
	13
	15
	54
	13
	16
	19
	48
	102
	Catalog

	1953
	1954
	13
	7
	16
	13
	49
	16
	13
	18
	47
	96
	Catalog

	1954
	1955
	13
	13
	10
	14
	50
	16
	13
	10
	39
	89
	Catalog

	1955
	1956
	8
	15
	9
	10
	42
	18
	9
	12
	39
	81
	Catalog

	1956
	1957
	30
	8
	14
	8
	60
	8
	13
	11
	32
	92
	Catalog

	1957
	1958
	25
	30
	11
	15
	81
	23
	8
	14
	45
	126
	Catalog

	1958
	1959
	34
	25
	31
	10
	100
	18
	19
	8
	45
	145
	Catalog

	1959
	1960
	19
	27
	27
	25
	98
	13
	19
	21
	53
	151
	Catalog



În anul 1948 sunt repartizaţi la şcoala noastră primii profesori absolvenţi ai institutelor pedagogice care vor înlocui învăţătorii care au predat la clasele V-VII. Între 1950 - 1960 au fost pentru diferite perioade mai mici sau mai mari următorii profesori: familia Elise şi Marius Munteanu, familiaMaria şi Mihai Enache, Valentina Rusu, (limba Rusă), Vrabie Angela, (geografie), Constantin Marin (limba română), Ungureanu Iuliana (limba română), Groza Ion (istorie, geografie), Uzunov Taisia (limba rusă), Popescu (Rusu) Maria (lb. rusă, matematica), Florea Marcel (lb. română) Au mai predat învăţătorii: Beg Sofia (limba română), Roşu Gheorghe (limba Rusă), Putici Remus (limba rusă).
Marius Munteanu a fost profesor (1948-1956) şi director (1949-1956), a terminat Institutul de Teologie şi Facultatea de Filologie şi a predat istorie, geografie şi desen. Autor a numeroase volume de poezie în grai bănăţean. După plecarea la Timişoara îl auzeam la postul de radio la emisiunea “Gura satului” unde uneori vorbea despre perioada petrecută aici şi nu uita, ca de fiecare dată să transmită salutări unor persoane pe care le-a cunoscut şi care i-au fost prieteni. În cinstea lui cercul de poezie în grai bănăţean de la şcoala noastră se numeşte “Marius Munteanu”. 
Elise Munteanu a predat: geografie, fizică, chimie, şt. naturale, educaţie fizică, muzică, desen.
Mihai Enache a absolvit Şcoala Normală la Bacău şi a fost repartizat ca învăţător în Banat, apoi a urmat Facultatea de Matematică din Timişoara. A funcţionat în perioada 1949-1962. A predat matematica, fizică, franceză, desen, cultură fizică, constituţie şi muzică. A fost un talentat dirijor al corului de copii al şcolii, care a avut un repertoriu variat prezentat cu ocazia serbărilor de sfârşit de an şcolar.  De asemenea a condus corul Căminului Cultural care la un concurs coral ținut la Caransebeș a reușit să ia locul întâi, întrecând corul din Marga cu care era în mare rivalitate. A fost director al şcolii în perioada 1957-1958.
Maria Enache a fost absolventă a liceului teoretic “Traian Doda” din Caransebeş şi a fost suplinitoare ca învăţătoare şi ca profesoară a predat la clasele V-VII ştiinţe naturale, geografie şi cultură fizică. Familia prof. Enache a rămas la Rusca până în 1962 când s-a transferat, stabilindu-se în Caransebeş.
Din interviul cu d-l inginer Ancuţ Roman, absolvent al şcolii promoţia 1952: 
“Trebuie să accentuez că în perioada 1945-1951 s-au petrecut evenimente deosebite pentru şcoala din Rusca-Montană, menţionând un salt calitativ deosebit, de la un învăţământ rudimentar, cu un program învechit, la unul bazat pe o nouă metodă de predare ştiinţifică, documentată şi cu materiale didactice adecvate la cerinţele noului învăţământ . În anul 1949-1950 a fost reactualizată activitatea şcolii, Şcoala Primară din Rusca-Montană s-a transformat în Şcoala Generală cu ciclul 1 şi ciclul 2. Unii dintre elevii clasei a VII-a au repetat anul având în vedere necesitatea însuşirii unor materii care până atunci nu erau cuprinse în noile programe şcolare. Deabia de acum materiile şcolare au fost predate de profesori specializaţi. Alături de noul director numit, Munteanu Marius, noii profesori au adus un nou suflu întregii activităţi în şcoală .Cu toate greutăţile vieţii, părinţii copiilor au făcut eforturi mari pentru a schimba noul elev, de la ţinuta vestimentară, conduită în şcoala şi în afară, eforturile copiilor de a-şi însuşi materiile ce se predau şi mai ales prioritatea pe care dădeau părinţii pregătiri şcolare în detrimentul unor activităţi de familie. Intâlnirile Diriginţilor cu părinţi au devenit o permanenţă, întâlnire de suflet unde părinţii erau tot mai conştienţi de importanţa  şcolii. Să-i  fi auzit pe batrânii noştrii cum discutau de Algebră, de Limba Rusă, de microscoapele şcolii, de notele copiilor şi altele. De-acum se punea problema unde să-şi dea copilul la şcoală mai departe. Respectul faţă de Profesor, îl trimitea pe părinte să-l consulte pe cel care l-a învăţat.”

Alături de profesorii menţionaţi vor preda atât la ciclul II (clasele V-VII), cât şi ca învăţători, primii absolvenţi ai Şcolii Pedagogice din Caransebeş, care au terminat şcoala primară din Rusca Montană: Savescu Margareta, Almăjan Maria, Streianu Eleonora, alături de Comănescu Nina şi Cleşiu Emilian. Sunt cele cinci cadre didactice care au rămas aici până la vârsta pensionării şi au pus creionul în mână la sute de elevi care au urmat şcoala noastră. 

SAVESCU MARGARETA (născ. Muntean) s-a născut în 1 februarie 1935 în Rusca Montană, fiind cea mai mare dintre cei patru copii ai familiei. Tatăl, mecanic pe Mocăniţă şi mama casnică au reuşit cu eforturi să o trimită la Şcoala Normală din Caransebeş pe care absolvit-o cu rezultate foarte bune în anul 1954. Îşi începe cariera didactică în acelaşi an la Şcoala Primară din Ruschiţa cu predare la 4 clase simultan. Din 1956 lucrează ca învăţătoare la Şcoala de 7 ani din Rusca Montană până în 1979 când se transferă pe postul de educatoare la Grădiniţa din Rusca Montană. În anii 1958/59 şi 1968/69 a predat ca profesor suplinitor Geografia, Şt. Naturale şi Muzica. În 1961 a susţinut definitivatul în învăţământ. A făcut parte din formaţia de teatru şi cor şi a susţinut o activitate susţinută cu cetăţenii neştiutori de carte alfabetizând şase locuitori ai comunei. Ca învăţătoare şi apoi ca educatoare a fost iubită de elevii şi copii pe care i-a avut în grijă. Cu elevii apoi cu preşcolarii de la grădiniţă a prezentat în fiecare an serbări cu un conţinut variat remarcându-se scenete ca: „Ridichea uriaşă”, „Nicuşor şi pisicuţa”, „ Cenuşăreasa”.  În 1989 se pensionează, după o frumoasă carieră de 35 de ani în învăţământ, petrecuţi în mijlocul copiilor din satul natal, cărora le-a dăruit nu doar cunoştiinţe ci şi mult din sufletul său. Trăieşte la Rusca Montană alături de soţ şi copiii Sorian, Ilie, şi Sorina care i-a urmat vocaţia şi a devenit educatoare la Centrul „Primăvara” din Reşiţa.

ALMĂJAN MARIA (născ. Iova) născută în 15 august 1938 la Caransebeş a urmat şcoala primară din Rusca Montană promoţia clasei a VII-a în anul 1952, având ca învăţători pe: Ursachi Lucreţia, Putici Ion, Beg Sofia şi Mosora Zaharie şi diriginţi pe Marin Constantin, Elise Munteanu şi Mihai Enache. Urmează cursurile de la Şcoala Pedagogică din Caransebeş pe care a absolvit-o în anul 1956 fiind repartizată la şcoala din Rusca Montană 1956-1990 când a ieşit la pensie. A mai predat îndeletniciri practice la gimnaziu în anul 1970-1971. A predat după pensie în anul şcolar 1995/96. Căsătorită cu Almăjan Iustin care a jucat rolul principal din piesa “Deşteapta pământului”, au avut doi copii: Cristina- topograf şi Marian-tehnician silvic.

STREIANU ELEONORA (născ. Jura, 12.11.1938-01.05.2010) s-a născut la Rusca Montană, a urmat şcoala primară în comuna natală în perioada 1946-1953, promoţia clasei a VII-a în anul 1953 apoi cursurile de la Şcoala Pedagogică din Caransebeş în perioada 1953-1957, pe care a absolvit-o în anul 1957 fiind repartizată pentru un an la Şcoala cu cls I-IV din Scăiuş, jud. Caraş-Severin. Din anul 1958-1990 a predat fără întrerupere ca învăţătoare la Şcoala din Rusca Montană. Se pensionează în 1990 şi mai lucrează din pensie în perioada 1995 - 1996. A fost căsătorită cu Streianu Petru şi au avut are 4 copii: Eugen (1962) căsătorit cu educatoarea Alexa Anişoara, Eugenia (1966) căsătorită cu ing. DanciuValentin, profesor de tehnologie, Camil (1967) şi Camelia (1968).

COMĂNESCU NINA (născ. Spaiuc) (1933-2000). S-a născut în anul 1933 în localitatea Bălţi, din Republica Moldova, a terminat Şcola Pedagogică la Craiova promoţia 1952 şi a funcţionat la Bîlta, jud. Mehedinţi (1952-1953), Rusca Montană ( 1953-1958), Dragoş Vodă jud. Călăraşi (1959-1969) şi Rusca Montană (1970-1991) când a ieşit la pensie. Între 1955-1957 a predat ca profesoară suplinitoare L. rusă, Şt. Naturale, Geografie, Chimie, Desen. În anul şcolar 1973/74 a funcţionat ca educatoare. A fost foarte bine pregătită şi a obţinut gradul didactic I. A fost directoare a Căminului Cultural (1976-1979) având preocupări pentru ca numeroşi artişti care făceau turnee în ţară să susţină spectacole şi pe scena căminului: Sofia Vicoveanca, Fraţii Petreuş, Nicolae Sabău, Iosif Ciocloda, Petrică Moise, Ana Pacatiuş, Tiberiu Ceia, Achim Nica şi chiar Aurelian Andreescu care au fost bine primiţi de public şi trataţi de directoare cu binecunoscuta ospitalitate bănăţeană.
NOTĂ: Pe scena Căminului Cultural din Rusca Montană au urcat cei mai mari artişti ai ţării aflaţi în turneele pe care le făceau prin ţară: Maria Tănase, Lucreţia Ciobanu, Ion Cristoreanu, Ion Luican, Silvia Chicoş (interpreta emisiunii de la radio „Noapte bună copii”), Ioana Radu, Mia Braia şi mulţi alţii.

	
    Foto 1956:

Almăjan Maria
Comănescu Nina
Enache Mihai
Cleşiu Emilian, 
Savescu Margareta
Uzunov Taisa,

 Perioada 1960-1975

Până în anul 1963, şcoala a funcţionat cu clasele I-VII. Din anul şcolar 1961/1962 şcoala devine Şcoală Generală de 8 ani, dar până în anul şcolar 1962/63 absolvenţii au terminat cu 7 clase, în anul 1963/64 nu au fost absolvenţi iar în 1964/65 a fost prima promoţie cu 8 clase. Activitatea s-a desfăşurat în două localuri de şcoală iar din 1964 şcoala funcţiona, din lipsă de spaţiu, în trei localuri, două fiind grupate iar al treilea era la vila lui Ştefan Velovan, unde funcţionau clasele a II-a şi a IV-a. De asemenea aici era şi internat pentru elevii din Ruschiţa şi Voislova. Cursurile se desfăşurau alternativ, dimineaţa cls. I-II şi V-VIII iar după masa clasele III-IV. Localurile erau în clădiri vechi, necorespunzătoare, având deteriorate tâmplăria şi zidăria. În anul şcolar 1962/63 erau 11 cadre didactice, dintre care 4 la ciclul I (unul necalificat) şi 7 la ciclul al II-lea (trei necalificaţi). Şcoala avea 145 elevi la clasele I-IV şi 146 elevi la clasele V-VII, două corpuri de clădiri şi şase clase. Din 1965 s-a mărit spaţiul şcolar la una dintre clădiri şcoala având acum un număr corespunzător de săli de clasă iar cursurile se desfăşurau în două localuri apropiate. Pentru aprovizionarea cu apă s-au montat două bazine prevăzute cu robinete câte unul în fiecare local de şcoală. Era totuşi necesar ca să se construiască o şcoală nouă cu minim 8 săli de clasă. Şcoala dispunea şi de un post de secretară. În anul şcolar 1963/64 şcoala funcţiona din nou în trei localuri iar în anul următor din nou în două localuri.
În anul 1968 şcoala a procurat o parte din materialele necesare pentru un nou local de şcoală: 83.000 bucăţi de cărămidă, 4.000 buc. ţiglă şi 21 t var.
În anul şcolar 1968/69 şcoala avea 8 săli de clasă şi un laborator, cursurile se desfăşurau înainte de masă cls I şi V-VIII , după masa cls II-IV. 
În anul şcolar 1964 – 1965 s-a generalizat învăţământul de opt ani, iar din anul şcolar 1970 – 1971 se generalizează învăţământul de zece ani. Între anii 1970-1973 funcţionează şi clasele IX-X apoi se revine la învăţământul de 8 ani. 
În anul 1973 s-a început activitatea într-un nou local provenit prin transformarea fabricii de pâine din care s-au obţinut 4 săli de clasă şi s-au adăugat 3 săli de clasă noi, o cancelarie, cabinetul directorului şi o sală de gimnastică. Sălile de clasă au fost amenajate pe sistemul de cabinet de specialitate cu un bun circuit funcţional: fizică, matematică, geografie, limba română, limbi moderne. Acoperişul plat al clădirii acoperit cu bitum prezenta fisuri ceea ce ducea la infiltrarea apei prin tavane. S-au luat măsuri pentru acoperirea şcolii cu un acoperiş de tablă. Încălzirea claselor se făcea cu lemne, iar focul trebuia aprins la ora 5 dimineaţa pentru a se asigura un minim de căldură în clasele care erau dotate cu sobe de teracotă sau sobe de fontă. În localul vechi (şcoala de sus), au funcţionat clasele din ciclul I cu 5 săli de clasă.
Începând cu anul şcolar 1970-1971 s-a înfiinţat clasa a IX-a învăţământ de zi , în următorii doi ani absolvind clasa a X-a două clase de 14 respectiv 6 elevi, după care s-a revenit la învăţământul de opt clase. Au apărut în unii ani, între 1970-1975, efective mari de elevi ceea ce a adus la apariţia claselor paralele atât la ciclul primar cât şi la ciclul gimnazial, 
Perioada respectivă se caracterizează printr-o mare fluctuaţie de cadre didactice calificate iar în unele cazuri din lipsă de cadre calificate au fost angajaţi şi absolvenţi cu studii liceale: Roşu Aurelia, Roşu Gheorghe, Bălănescu Victoria, Anton Rodica, Fiat Marta, Socaci Sabin dar pe o perioadă foarte scurtă de 1-2 ani. 

ÎNVĂŢĂTORI 1960-1975
Continuă să predea învăţătorii calificaţi: Savescu Margareta, Almăjan Maria, Streianu Eleonora, Comănescu Nina şi Cleşiu Emilian.
Ca învăţători calificaţi au mai predat: Jompan Maria, Roşu Gheorghe, Grecu Florica, Lăzărică Ecaterina şi Teodorescu Aurel (în perioada 1963-1969, învăţător calificat absolvent al Şcolii Normale din Caransebeş promoţia 1936). 


PROFESORI 1960-1975
Ca profesori au predat la clasele V-VII (din 1965 clasa a VIII-a), în această perioadă: 
Limba română: Nicolae Ştefan, Nicolae Cornelia, Popescu Aurică, Lenghel (Brânzei) Letiţia, Totu Maria, Sabău Ariana, Piess Helmut.
Limba rusă: Uzunov Taisia, Roşu Aurelia, Fara Ruxandra, Nicolae Cornelia .
Limba franceză: Cleşiu Emilian, Nistor (Miheş) Rodica, Gurgu Rodica, Moisescu Ana, Socaci Sabin, Sabău Ariana, Totu Maria.
Matematica: Mihai Enache, Oprea I. Oprea, Taubert Henrieta, Tunsoiu Mircea, Socaci Liviu, Manea Aurel, Copie Adriana, Luca Maria Livia.
Fizică: Mihai Enache, Tunsoiu Mircea, Oprea I. Oprea, Manea Aurel, Golici Maria, Anton Rodica, Fiat Marta, Copie Adriana, Simionescu Măriuţa.
Chimie: Oprea I. Oprea, Uzunov Taisia, Tunsoiu Mircea, Socaciu Axenia, Golici Maria, Anton Rodica, Fiat Marta, Copie Adriana, Simionescu Măriuţa.
Istorie: Nicolae Cornelia, Munteanu Gheorghe, Anghel Maria, Moisescu Ana, Gheorghioni Romulus, Grui Vasile, Popovici Elena.
Geografie: Uzunov Taisia, Roşu Gheorghe, Munteanu Gheorghe, Anghel Mariana, Moisescu Ana, Popovici Elena.
Şt. naturale: Maria Enache, Roşu Aurelia, Jompan Nicolae, Socaciu Axenia, Socaciu Liviu.
Muzica: Maria Enache, Nicolae Cornelia, Oprea Dan, Manea Aurel, Bălănescu Victoria, Pagu Maria, Fiat Marta.
Desen: Maria Enache, Oprea I. Oprea, Bălănescu Victoria, Pagu Maria, Copie Mihai.
Constituţie: Nicolae Cornelia, Tunsoiu Mircea, Munteanu Gh., Socaciu Liviu, Copie Mihai.
Agricultura: Oprea I. Oprea, Munteanu Gheorghe, Socaciu Axenia, Iova Victoria, Socaciu Liviu, Popovici Elena.
Educaţie fizică: Oprea Dan, Nicolae Ştefan, Fara Ruxandra, Cleşiu Emilian, Copie Mihai, Motoş Petru, Ghiorghioni Romulus, Sabău Ariana, Olariu Gheorghe.


Din 1960 sunt încadraţi profesorii Nicolae Ştefan la Limba Română şi Nicolae Cornelia la Lb. Română, Istorie şi Lb. Rusă absolvenţi ai Facultăţii de Filologie din Bucureşti, apoi Socaci Axenia la biologie şi Socaci Liviu biologie, Munteanu Gheorghe la Istorie şi Geografie , Oprea Dan la educaţie fizică şi alţii.

	

                Foto 1962
nec., Cleşiu Emilian, Kremer Henrieta, 
Nicolae Ştefan, Nicolae Cornelia,
 Oprea Ion, Munteanu Gheorghe 
	[image: D:\1 MONOGRAFIA SCOLII RUSCA MONTANA-00\1. MONOGRAFIA FINAL\CAPITOLUL 5 FOTOGRAFII- 100 pag\1.FOTOGRAFII cu absolventi\2.6 CADRE DIDACTICE\New folder\IMG_20160509_0012 - Copy.jpg]



 Perioada 1975-1990

Dacă în anii ’50 era la modă alfabetizarea, în anii 1975-80, la indicaţiile Partidului Comunist se desfăşoară o amplă acţiune de şcolarizare a persoanelor care aveau doar 4 clase, la început în acest program fiind cuprinşi doar foştii membri de partid, după care şcolarizarea se extinde la toţi cetăţenii cu studii incomplete. Era o activitate formală, fiindcă în 5 zile de examene din vacanţa de iarnă, se promova un an şcolar. La aceste cursuri s-au înscris şi câţiva absolvenţi a 7 clase, deşi clasa a 8-a nu le folosea, doar pentru a nu fi mai prejos de cei care aveau cu un an mai mult.
Cursurile şcolii începeau la ora 8,30 din cauza numeroşilor profesori navetişti.
Între 1980-1990 efectivul de elevi clasele I-VIII a fost 275- 300 elevi în fiecare an, între 1990-2000 a fost între 200-250 elevi. Între 1987-2000 au existat clase paralele la învăţământul gimnazial cu efective de 20-25 elevi pe fiecare clasă. 
Din anul 1982 s-a trecut la învăţământul de 10 ani (treapta I) până în anul 1991, având clasele a IX-a şi a X-a zi cu profil mecanic. Prima promoţie cu 10 clase a absolvit în 1984 iar ultima în 1991. La aceste clase la disciplinele de bază au predat profesorii menţionaţi mai sus, inginerii: Ciobotea Dragomir, Stoica Dana, Săracu Gabriela, Socaci Ilie, Ciuraş Ştefan şi maiştrii: Dorobanţ Petru, Ursu Petru. 
ÎNVĂŢĂTORI:
Ca învăţători continuă să predea până la vârsta pensionării : Savescu Margareta (din 1979 a funcţionat ca educatoare, trece la pensie 1989), Almăjan Maria (pensie 1990), Streianu Eleonora (pensie 1990), Comănescu Nina (pensie 1991) şi Cleşiu Emilian (pensie 1986).
Au mai funcţionat ca învăţători: Moisescu (Lala) Maria, Lala Ioan (prof. desen), Popescu Vasile (prof. istorie), Sabău Ariana (prof. limba Română), Puiu Georgeta Rodica, Mâţu Ana, Kelner Sani. 

PROFESORI:
Limba română : Banfi Erika, Piess Helmut, Totu (Frank) Maria.
Limba rusă: Popovici Elena,  Netoie Rodica, Domnicar Elena, Nicolae Alexandrina, Piess Helmut.
Limba franceză: Totu Maria.
Limba latină: Moica Florica, Netoie Rodica, Banfi Erica, Piess Helmut.
Matematica: Luca Maria Livia, Copie Adriana, Spaiuc Veronica, Panduru Aurelia, Hurtupan Angela, Ardeleanu Ion, Florea Viorel.
Fizică: Copie Adriana, Cheche Luminiţa, Florea Ana.
Chimie Copie Adriana, Hurtupan Angela, Spaiuc Veronica, Florea Ana.
Istorie: Anghel Maria, Popovici, Popescu Vasile, Elena, Mişa Doina,Buru Ecaterina.
Geografie: Anghel Mariana, Popovici Elena, Mişa Ana Doina.
Biologie: Crăiniceanu Elena, Sava Ştefania.
Muzica: Copie Mihai, Copie Adriana, Popescu Vasile, Domnicar Elena, Lala Ioan.
Desen: Copie Mihai, Lala Ioan.
Educaţie fizică :Olariu Gheorghe, Sabău Ariana, Faur Sorina, Lala Ioan, Craia Pavel, Ienea Ilie.
Agricultura: Popovici Elena, Crăiniceanu Elena, Rădulescu Ioan, Ciocea Florica, Sava Ştefania. 
Lucrări practice băieţi: Munteanu Nicolae, Tivadar Petru, Ursu Petru.
Lucrări practice fete: Crăiniceanu Elena. 


	


Foto: 15.09. 1983
Netoie Rodica, Panduru Aurelia,
 Piess Helmut, Crăiniceanu Elena, 
Florea Viorel, Frank Maria, Florea Ana

În anul 1977 vine în satul natal profesorul Ardelean Ion şi un an mai târziu familia Florea Viorel şi Florea Ana care alături de Piess Helmuth şi Frank Maria vor constitui un nucleu stabil mai bine de 30 de ani, toţi rămânând în şcoală până la vârsta pensionării.

Intre anii 1987-1992 la şcoala din Rusca Montană funcţionat şi învăţământul liceal seral, având două serii de absolvenţi ai claselor a XIII-a în anii 1990 şi 1992 cu 22 respectiv 36 de elevi. Din anul 1990 şi până în prezent şcoala funcţionează cu cu clasele I-VIII .

ÎNVĂȚĂMÂNTUL LICEAL SERAL 
1987-1992

Învăţământul liceal seral a început cu anul şcolar 1987/1988 prin înfiinţarea a două clase cu profil mecanic: una de treapta I începând cu clasa a IX-a şi una de treapta a II-a începând cu clasa a XI-a.
Clasa a IX-a a început cu un efectiv de 23 de elevi la începutul anului şcolar şi completată pe parcurs cu alţi elevi, astfel că au finalizat clasa a X-a un număr de 26 de elevi. La sfârşitul clasei a X-a elevii au susţinut examenul pentru admiterea în treapta a II-a.
O parte dintre elevii acestei clase care au promovat examenul pentru treapta a II-a în completare cu elevi din promoţiile mai vechi au format colectivul clasei a XI-a cu un efectiv de 32 de elevi. În anul şcolar 1991/1992 au absolvit clasa a XIII-a un număr de 36 de elevi dintre care 30 au promovat examenul de bacalaureat susţinut la Liceul din Oţelu-Roşu la Limba şi literatura română (scris şi oral), geografie (scris), Fizică(scris) şi Filozofie (oral). Diriginţii acestei clase au fost prof. Mişa Ana Doina în clasa a IX-a seral şi prof. Florea Viorel, pentru clasele X-XIII seral.
Tot în anul şcolar 1987/1988 au început cursurile şi elevi din clasa a XI-a cu un efectiv de 29 din care au promovat clasa a XIII-a, în anul şcolar 1989/1990 un număr de 22 de elevi. Au susţinut examenul de bacalaureat la limba română, matematică şi fizică şi au promovat examenul 18 elevi.
Diriginte la această clasă, pe parcursul celor trei, ani a fost prof. Florea Ana.

Învăţământ seral 1987-1992

Socaci Sabin Ilie, Bălănescu Stelian, Frank Maria, Ardelean Ion (director),
 Sava Ştefania, Florea Viorel (diriginte 1992), Piess Helmut, 
Florea Ana (dirigintă 1990), Buru Ecaterina, Mişa Ana Doina



[image: Cls X seral 24 iunie 1989 (166)]

Absolvenţii treptei I curs seral -24 iunie 1989- dirig. Prof. Florea Viorel

1990-Clasa a XIII-a învăţământ seral , dirigintă prof. Florea Ana

1990 – Absolvenţii clasei a XIII-a curs seral - dirigintă prof. Florea Ana

1992-Clasa a XIII-a curs seral , diriginte prof. Florea Viorel

	1992- Absolvenţii clasei a XIII-a curs seral - diriginte prof. Florea Viorel.

 ŞCOALA DIN RUSCA MONTANĂ
 ÎNTRE 1990-2018
 Perioada 1990-2000
Din 1990 s-a redus durata învăţământului obligatoriu de la 10 clase la 8 clase, s - a introdus Legea  învăţământului 84/1995, s- au schimbat toate programele şcolare anterioare anului 1989 (1992-1994), s- a introdus Legea 128/1997 privind Statutul Personalului Didactic. Din 1997 Andrei Marga, ministru învăţământului între 1997-2000, a introdus manualele alternative pentru ciclul primar, gimnazial şi liceal, evaluarea naţională prin examenul de Capacitate (1999), din anul şcolar 1998-1999 a înlocuit anul şcolar pe trimestre cu anul şcolar pe semestre, a înlocuit evaluarea prin note în învăţământul primar cu evaluarea prin descriptori de performanţă (calificative), a început descentralizarea sistemului de învăţământ prin trecerea unităţilor de învăţământ în subordinea autorităţilor locale. Au apărut în programa şcolară ore de opţional la ciclul primar şi gimnazial. Reforma învăţământului iniţiată de ministrul Andrei Marga (1997-2000) a fost primită cu receptivitate de cadrele didactice ale şcolii. Salarizarea cadrelor didactice care predau în mediul rural s-a îmbunătăţit foarte mult prin acordarea unor sporuri pentru cei care lucrează în mediul rural, sporuri calculate în funcţie de distanţa până la cel mai apropiat oraş. Aceste sporuri date de ministrul Marga nu au durat mult pentru că în primele luni ale anului 2000 au fost mult reduse, la Rusca Montană de la 40% la 12% iar la Ruschiţa de la 50% la 15%. Un memoriu trimis la Sindicatul din Reşiţa de către cei 17 membrii de sindicat a rămas fără rezolvare. 
După revoluţie comuna Rusca Montană a fost adoptată de comuna Bertrix din Belgia în cadrul acţiunii „Opération Village roumaine”. În primele zile ale anului 1990 a sosit un convoi umanitar cu ajutoare pentru oamenii nevoiaşi: alimente, haine, jucării şi cărţi. În martie elevii de la Institutul Notre Dame de Bertrix au organizat un marş înfrăţit în favoarea elevilor din comuna noastră. Ei au adunat suma de 55.000 de franci care a permis cumpărarea de material didactic şi de sport: 12 mingi de volei, 10 mingi de handbal, 2 cronometre, 2 inele şi 2 coşuri de baschet, jocuri de mini-hochei, scrabble, un proiector diapozitive, etc. care au fost donate şcolii. In august un grup de 16 elevi însoţiţi de prof. de franceză Maria Frank au efectuat o vizită în Belgia, la Bertrix.
Şcoala se confruntă din nou cu lipsa de cadre calificate pentru că profesorii calificaţi au migrat spre oraşe. În 1992 din 11 cadre, 7 erau necalificate, adică doar cu liceu, fără nicio pregătire pentru a putea preda în învăţământ.
În august 1998 şcoala a primit două calculatoare IBM-486 prin străduinţa fostului elev Piess Edmund, care şi-a făcut studiile în Belgia, ca donaţie de la de la 4 familii belgiene. 
Între 19.04.2000-28.05.2000 s-au organizat în cadrul şcolii cursuri de operator PC, autorizate de Ministerul Educaţiei Naţionale, de către S.C. „Irpeco Impex” SRL Craiova la care au participat cadrele didactice şi alţi salariaţi de pe raza comunei, drept urmare şcoala a fost dotată cu 9 calculatoare.
S-au organizat cursuri opţionale la nivel de ciclu primar şi gimnazial: Prietenul meu calculatorul, Literatura pentru copii, Teatru, Educaţia pentru mediul înconjurător, Cunoaştere şi autocunoaştere.
Începând cu anul şcolar 1995/96 se introduc manualele alternative la clasa întâi, în anul următor la clasa a II-a, apoi progresiv la toate clasele. În anul şcolar 1997-1998 au fost introduse manualele alternative pentru clasele a III-a şi a V-a, un an mai tarziu pentru clasele a IV-a şi a VI-a. In anul şcolar 1998/1999 au apărut cărţi diferite pentru clasele a VII-a iar pentru clasa a VIII-a, vor fi introduse în 2000/2001. Totodată aceste manuale devin transmisibile având o valabilitate de trei ani, putând fi însă utilizate încă doi ani. Starea lor era din ce în ce mai proastă astfel încât multe ajungeau în anii următori fără mai multe file, iar autorii nu le-au mai revizuit conţinutul astfel încât nu mai corespundeau din punct de vedere ştiinţific. Pentru completare se tipăreau un număr mic, 10% din ceea ce era necesar şi odată ales un manual practic el nu mai putea fi schimbat deşi unele erau mai bune.




	

Foto: 17.09.1990:
Ardelean Ion (dir.), Buru Ecaterina, Spaiuc Veronica, Bîrcă Giulia, Şarampoi Stela, 
Florea Ana, Mâţu Ana, Hurtupan Angela, Kelner Sani, Piess Helmut,
JOS: Florea Viorel, Frank Maria, Ciuraş Ştefan

ÎNVĂŢĂTORI 1990-2000:
Kelner Sani, Mâţu Ana, Bîrcă Giulia, Năstasă Maricica, Ştefănoc Elena Constanţa, Mihuţ Liliana, Ştefoni Rahela, Simescu Luminiţa, Pârvănescu Loredana, Duda Maria, Ion Simina, Tamaş Iuliana, Stan Manoela, Vârtopeanu (Iova) Ramona, Şarampoi Stela.
PROFESORI 1990-2000:
Limba română: Spaiuc Veronica, Frank Maria, Piess Helmut. 
Limba rusă: Hurtupan Angela, Piess Helmut.
Limba franceză: Spaiuc Veronica, Frank Maria. 
Limba Latină: Frank Maria, Molnar (Birău) Camina, Hurtupan Angela. 
Limba Germană: Molnar (Birău) Camina, Jura Anna Maria, Iancu Leontina.
Matematica: Spaiuc Veronica, Hurtupan Angela, Florea Viorel, Ardeleanu Ion. 
Fizică: Ciuraş Ştefan, Florea Ana.
Chimie: Ciuraş Ştefan, Drăgan Elena, Florea Ana. 
Istorie: Şolea Liliana, Aniculăesei Tatiana, Puiu Doinel, Oprişoni Adriana.
Geografie: Ştefoni Rahela, Konyu Isabela, Oprişoni Adriana, Pădurean Natalia.
Şt. biologice: Konyu Isabela, Petean Amalia, Hurtupan Angela, Leahu Constantin, Babeu Veronica, Muntean Edith.
Muzica: Konyu Isabela, Jura Anna Maria.
Desen: Şolea Liliana, Oprişoni Adriana, Florea Viorel, Hurtupan Angela, Ardelean Ion, Spaiuc Veronica.
Educaţie civică: Puiu Doinel, Hurtupan Angela, Oprişoni Adriana, Olea Ortensia.
Agricultura: Petean Amalia Hurtupan Angela, Ardelean Ion.
Educaţie fizică: Şolea Liliana, Florea Viorel, Ardelean Ion, Olea Ortensia, Muntean Edith.
Menaj: Aniculăesei Tatiana.
Religia: Puiu Daciana, preot Puiu Doinel, preot Toma Sorin.
Educaţie tehnologică: Jura Anna Maria.
Informatică: Florea Viorel.

 Perioada 2000-2018
Din anul 2000 s- a introdus repartizarea computerizată în vederea admiterii în învăţământul liceal şi profesional (2001); s- a introdus Legea 268/2003, prin care invăţământul obligatoriu este extins de la 8 la 10 clase care cuprinde învăţământul primar şi gimnazial, se asigură transportul elevilor cu microbuze şcolare; s- au introdus programe sociale cu impact cum ar fi: "Cornul si laptele", asigurarea rechizitelor şcolare gratuite pentru elevii care provin din familiile cu venituri reduse. În continuare s-a reorganizat Examenul Naţional de Capacitate, prin susţinerea acestuia într-o singura sesiune, inclusiv prin atribuirea unei noi denumiri: Teste Naţionale, s-au introdus tezele cu subiect unic în 2004 dar în 2008 s-au eliminat şi s-au introdus oficial testele naţionale. Din 2009 s-au introdus în programa şcolară patru ore de sport. La clasele II, IV şi VI s-au introdus evaluări anuale. În decembrie 2013, se dă o ordonanţă de urgenţă prin care clasa a IX-a rămâne la liceu, durata învăţământului obligatoriu a crescut de la de la 10 la 11 ani, fiind obligatorii clasa pregătitoare, clasele I-VIII şi IX-X. Clasa pregătitoare cu elevi de la vârsta de 6 ani, trece în cadrul ciclului primar. Din 2014 materia Religie devine opţională, părinţii elevului minor trebuie să semneze o cerere pentru ca elevul să frecventeze orele de religie.
La şcoala noastră, în anul şcolar 2002/2003 ciclul preşcolar funcţiona în trei săli, cu trei grupe cu un efectiv de 53 preşcolari şi trei educatoare, două cu definitivat. Ciclul primar cu 5 clase cu 13,16, 15 şi 29 elevi cu două clase a IV-a, cinci învăţătoare calificate una cu gradul I, una cu gradul II şi trei cu definitivat. Ciclul gimnazial dotat cu 6 săli de clasă, din care: 2 cabinete -istorie-geografie –informatică, 2 laboratoare:-fizică-chimie şi biologie, un punct muzeistic, clasa a V-a-1 clasă cu 30 elevi, clasa a VI-a-2 clase cu 34 elevi, clasa a VII-a-1 clasă cu 23 elevi, clasa a VIII-a-2 clase cu 39 elevi. Profesori: 4 erau titulari cu norma întreagă, unul titular cu jumătate normă, 5 suplinitori calificaţi, 1 suplinitor necalificat din care 5 cu gradul I şi 3 cu definitivat. 
Curriculum la decizia şcolii la învaţământul preşcolar avea două activităţi opţionale: Abilităţi practice ("Hărnicuţii") şi Educaţie rutieră ("Atenţie pietoni"); la învăţământul primar erau 4 activităţi opţionale: Consiliere şi orientare, Literatură pentru copii, Matematică distractivă şi Prietenii naturii iar la învăţământul gimnazial au fost  2 activităţi opţionale: Prietenul meu calculatorul şi Matematic aplicat în jocurile logice. 
La admiterea în licee au intrat 7elevi din care: 2 la matematică informatică, 1 la filologie, 3 la industrial, 1 la vocaţional iar la şcoli profesionale 18 elevi. La examenul de capacitate 2002, procentul de promovabilitate 68  în prima sesiune şi de 63  în a doua sesiune.
In anul 2010 Şcoala Primară de 4 clase Ruschiţa s-a desfiinţat. Copii sunt transportaţi cu microbuzul şcolar 10 km până la centrul de comună, la Şcoala Gimnazială “ Ştefan Velovan”.
De la 1.09.2012 şcoala primeşte denumirea de „ Şcoala Gimnazială Ştefan Velovan ” purtând numele marelui pedagog şi filozof român, ŞTEFAN VELOVAN (1852-1932), fiu al comunei Rusca Montană. Pe faţada şcolii s-a montat un tablou cu chipul lui Ştefan Velovan. În 2012 primarul nou ales dr. ing. Adorian Solomonesc a reuşit ca într-un timp record din iunie până în septembrie să termine modernizarea şcolii prin lucrări la grupurile sanitare, ferestre şi uşi termopan, tavane, curtea şcolii a fost pavată, toate sălile de clase au fost reparate şi zugrăvite, s-a introdus încălzirea centrală. În 2015  s-a dat în folosinţă sala de sport folosită mult timp ca atelier apoi ca magazine, cu ajutorul sponsorizării făcută de firma “Omya Calcita” din Voislova. De asemenea s-a terminat acoperirea şcolii cu ţiglă deoarece acoperişul de tablă era deteriorat. 
Profesorii din “vechea gardă” au ieşit la pensie: în 2008 prof. de franceză Frank Maria şi prof. de fizică Florea Ana cu o vechime de 36 de ani în învăţământ, în 2015 profesorul de matematică şi director al şcolii timp de 36 de ani, Ardelean Ion şi în 2016 profesorul de matematică Florea Viorel cu o vechime în învăţământ de 42 ani din care 39 ani la Rusca Montană.
În anul şcolar 2012/2013 şcoala dispunea de 9 săli de clasă, un cabinet de informatică, o sală de sport. Încadrarea şcolii a fost următoarea: la Grădiniţa P.N Rusca Montană, au fost două grupe cu 37 preşcolari, încadrate două educatoare calificate, avand gradul didactic I, iar la Grădiniţa P.N.Ruschiţa a funcţionat o grupă cu 8 preşcolari cu un post de educatoare, fiind încadrat un cadru didactic calificat, debutant. Şcoala Gimnazială ”Ştefan Velovan” Rusca Montană a fost încadrată cu 15 cadre didactice (8 titulari şi 7 suplinitori), dintre care 4 învăţătoare calificate, trei cu gradul didactic I şi una cu definitivat şi 11 profesori calificaţi, dintre care: şase cu gradul didactic I, unul cu gradul II, trei cu definitivat, un debutant. Dintre aceştia 8 cadre erau navetiste din comunele învecinate Bucova, Glimboca şi oraşul Oţelu Roşu. Ca personal didactic auxiliar era o contabila cu 25% normă, personal nedidactic 5 angajaţi: o îngrijitoare cu o normă, o îngrijitoare cu 50% şi una cu 25 %, un post de fochist şi unul de şofer de microbuz. Ciclul primar a cuprins 4 clase: clasa pregătitoare + I (4+11 elevi), cls. a II-a (22 elevi), cls. a III-a (15 elevi) şi cls. a IV-a (14 elevi). Ciclul gimnazial cuprindea 4 clase cu 61 elevi. În anii şcolari următori datorită numărului mic de elevi au apărut clase simultane 3 clase la învăţământul primar şi 3 clase la gimnaziu.
	
Foto: 1.09.2000: 

Piess Helmut, Ştefănoc Elena, Pârvănescu Loredana, Iova Ramona,Tamaş Iuliana, Oprişoni Adriana, Ion Simina, Hurtupan Angela, Şarampoi Stela,Ardelean Ion (dir), Florea Ana,
 Olea Ortensia, Şoldan Ingrid,Iancu Leontina, Şolea Liliana,
 Jura Anna Maria, Frank Maria, Florea Viorel.

ÎNVĂŢĂTORI 2000-2018:
Ion Simina, Iova Ramona, Iancu Leontina, Dinică Mihaela, Popescu Alina Georgeta, Mihăiloni Olimpia, Şarampoi Stela, Şoldan Theodora Ingrid, Şarampoi Elena, Jura Crina, Tamaş Iulia.
PROFESORI 2000-2018
Limba română: Piess Helmut, Frank Maria, Mihuţ Liliana, Cocârţău Magdalena, Roşu Loredana, Petracec Gerlinde, Mârza Marioara, Avrămoni Elena, Guţan Iuliana, Pănescu Diana, Trifan Oana, Jura (Barcan) Otilia Drăghina, Mudava Alina.
Limba rusă: Piess Helmut.
Limba Engleză (2015): Şarampoi Elena, Preda Sorina Anemari, Damian Oana-Nixandra.
Limba franceză: Frank Maria, Păduraru Armina, Stan Gherlinde, Sîrbu Ramona, Jura (Barcan) Otilia.
Limba Latină: Frank Maria, Stan Manoela, Petracec (Stan) Gerlinde, Cocârţău Magdalena, Mârza Marioara, Avrămoni Elena, Guţan Iuliana, Pănescu Diana, Mudava Alina. 
Matematica: Florea Viorel, Ardeleanu Ion, Aghescu Alina, Mateia Nicolae Adrian.
Fizică: Florea Ana, Ştefănoc Elena, Jura Anna Maria.
Chimie: Florea Ana, Ştefănoc Elena, Dumitrescu (Bob) Mariana.
Istorie: Curuţiu Georgeta, Tămăşilă Cosmin, Olaru Ana, Bobîrsc (Oprişoni) Adriana.
Geografie: Oprişoni Adriana, Pădureanu Natalia, Florescu Claudia.
Şt. biologice: Hurtupan Angela, Muntean (Toth) Edith, Olea Ortensia, Mihăescu Adela, Florea Ana, Lăzăroni Ion, Ţunea (Zapodeanu) Floare, Dumitrescu Mariana, Florescu Claudia.
Muzica: Jura Anna Maria, Lala Ioan, Oprişoni Adriana, Jura (Barcan) Otilia, Lala Ion.
Desen: Jura Anna Maria, Iancu Leontina, Olea Ortensia, Curuţiu Geogeta, Lala Ioan, Şoldan Ingrid. 
Educaţie civică: Olea Ortensia, Oprişoni(Bobârsc) Adriana, Stan Manoela, Curuţiu Georgeta, Tămăşilă Cosmin, Olaru Ana, Pădureanu Natalia, Bobîrsc Dan. 
Educaţie fizică: Olea Ortensia, Toth Edith, Stan Manoela, Mustăcilă Ana, Lala Ioan, Bob Mariana, Ardelean Ion, Florea Viorel, Oprişoni Adriana, Pascotă Simion.
Religia: preot Toma Sorin, Oprişoni Adriana, Potocean Anton, Ghimboaşă Adrian, Olaru Ana, Bobîrsc Dan. 
Educaţie tehnologică: Jura Anna Maria, Râşniţă Petru, Damian Natalia.
Informatică: Florea Viorel, Jura Anna Maria. 



 GRĂDINIŢA DIN RUSCA MONTANĂ
Grădiniţa din Rusca Montană este amintită în cartea lui Ion Lotreanu în anul 1934, de când a funcţionat fără întrerupere. În perioada 1940-1944 a existat şi grădiniţă germană. Grupele de grădiniţă nu au avut un local propriu. Au funcţionat în sălile de clasă a şcolii sau în diferite clădiri de stat sau particulare. A avut 2-3 grupe de elevi care funcţionau la grădiniţa de jos şi grădiniţa de sus. Pentru instruirea preşcolarilor au fost cadre calificate, dar de multe ori s-a apelat la cadre fără calificare corespunzătoare. Dintre cadrele calificate menţionăm pe: Iova Victoria (directoare), Dajicu Elena, înv. Şarampoi Stela, înv. Puiu Rodica, înv. Savescu Margareta, Românu Florica, Roşu Estera, Iova Ramona.
În prezent există două grupe de grădiniţă care funcţionează în localul Şcolii Gimnaziale “Ştefan Velovan” sub îndrumarea educatoarelor Roşu Estera şi Iova Ramona.






 ŞCOALA PRIMARĂ ŞI 
GRĂDINIŢA DIN RUSCHIŢA
Vechiul local de școală a fost pe terenul de lângă sediul întreprinerii miniere pe locul unde acum se află blocuri de locuințe. Clădirea actuală a Şcolii Primare din satul Ruschiţa a fost construită în anul 1880 de către Ocolul Silvic fiind folosită ca sediu de birouri pentru firma Bibel şi dată în folosinţă ca spaţiu şcolar în jurul anilor 1960. Aici a funcţionat şi grădiniţă având 1-2 grupe de preşcolari. Din anul 1977 au funcţionat 4 învăţători: Lupu Petru, Ştefănoc Constantin, Gaşpar Ion, Puiu Rodica şi două educatoare: Lupu Steluţa şi Alexa (căs. Streianu) Anişoara. In 2004-2005 la Ruschiţa erau 2 învăţători cu câte 2 clase simultane cu 21 de elevi =6+8+1+6 iar în anul 2010 Şcoala Primară de 4 clase Ruschita s-a desfiinţat, acolo rămâne doar o grupă de grădiniţă. În anul şcolar 2009-2010 în cadrul proiectului ”Achiziţionarea de laboratoare informatizate pentru unităţile din învăţământul preuniversitar în vederea asigurarii accesului egal al elevilor la mijloace IT”, Şcoala cu clasele I-IV Ruschiţa a primit un calculator cu lecţii multimedia avand o valoare de inventar de 2834,74 lei. În perioada interbelică şcoala a funcţionat[image: D:\1 reteta dansuri populare grad Ruschita\43828459_2282670615323120_574285282648522752_n.jpg] într-o clădire lângă fostul sediu al întreprinderii miniere unde acum se găsesc blocuri de locuinţe.
Din 1923 până în 2010 au funcţionat la Ruschiţa un număr mare de învăţători conform tabelului din anexe. Unii dintre cei angajaţi nu au avut studii corespunzătoare fiind absolvenţi de liceu. Dintre învăţătorii care au funcţionat la Ruschiţa începând cu 1975 menţionăm pe: Roşian Elena, Tolciş Elena, Opruţ Marioara, Ştefănoc Constantin, Lupu Petru (dir.), Albu Floare, Gaşpar Ion, Puiu Rodica, Rusu Marinela (dir.), Todor Mihaela, Bălănescu Viorica, Oprişoni (căs. Solomonesc) Elena, Streianu Carina, Truşcă Leontina, Simescu Luminiţa, Şolea Petronela, Mihuţ Liliana, Ursu Olga Viorica, Vuc Camelia, Fratica Olimpia, Truşcă Marinela, Iova Ramona, Vădineanu (căs. Şoldan) Theodora Ingrid (dir.).
Ca educatoare au funcţionat începând cu 1978: Lupu Steluţa, Alexa ( Streianu) Anişoara, Miron Gabriela, Streianu Carina, Toth Edith, Ploscaru Ramona, Tiodar Adriana, Drăgoi Alexandra, etc.
În anul 2014 s-au făcut reparaţii generale a clădirii, s-au reabilitat sălile de clasă şi s-a construit un grup sanitar modern. În prezent funcţionează o grupă de grădiniţă cu un efectiv de 9 preşcolari sub îndrumarea educatoarei Drăgoi Alexandra Irina. 
           Începând cu anul școlar 2021-2022, Grădinița cu Program Normal Ruschița nu mai funcționează, datorită migrației locuitorilor și a numărului mic de preșcolari( 1 preșcolar).

